《度永济桥作歌》
清代·弘历

长桥接岸亘逦迤，留孔多缘泻潦水。上承骆马下六塘，节宣见潦济运起。

有司除道欲就夷，径度河滩桥仰视。涨痕几欲与桥平，是今所行乃河里。

沟浍可盈河讵可，知艰惭无治法尔。石砥中复多断缺，问因去年浪所毁。

何不亟修云有待，回銮次第方经理。往来通衢赖此存，夏霖转瞬其何恃。

发帑鸠工勿再延，永言颠末识所以。